‘จ่ายเคลมเอง’ลดเบี้ยให้50%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

ไทยประกันชีวิตขายเบี้ยสุขภาพหวังจับกลุ่มลูกค้าผู้มีสวัสดิการ
โพสต์ทูเดย์ — ไทยประกันชีวิตเล็งออกแบบประกันสุขภาพ ให้ลูกค้าจ่ายค่าเสียหายส่วนแรกจับลูกค้าที่มีสวัสดิการ ลดค่าเบี้ยได้ 50%
นายอภิรักษ์ ไทพัฒนกุล กรรมการและประธานเจ้าหน้าที่บริหาร บริษัท ไทยประกันชีวิต เปิดเผยว่า บริษัทเตรียมออกแบบประกันสุขภาพใหม่ที่จะให้ลูกค้ารับผิดชอบความเสียหายส่วนแรกเอง ซึ่งจะส่งผลให้ค่าเบี้ยประกันลดลงได้จากปกติถึง 50% โดยมุ่งจับกลุ่มลูกค้าที่มีสวัสดิการค่ารักษาพยาบาลอยู่แล้ว หรือพร้อมจ่ายค่าเสียหายส่วนแรกได้เองเป็นหลัก 
นายอภิรักษ์ คาดว่าหลังจากได้รับอนุมัติจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) แล้ว จะเปิดขายได้ประมาณไตรมาส 4 นี้
“เป็นแบบประกันใหม่ที่คล้ายกับประกันภัยรถยนต์ที่ลูกค้ายอมจ่ายค่าเสียหายส่วนแรกเองก่อน ซึ่งในส่วนของประกันสุขภาพใหม่นี้ ลูกค้าอาจยอมรับค่าเสียหายส่วนแรกเอง 1 หมื่นบาท ซึ่งก็มาจากสวัสดิการของบริษัทที่เบิกได้ แต่ส่วนเกินที่เหลือก็เป็นหน้าที่ของบริษัทประกันรับผิดชอบแทน จึงเท่ากับว่าลูกค้าไม่ได้ออกเงินเอง เป็นแบบประกันที่เพิ่มทางเลือกให้กับลูกค้า และเราเองก็ต้องการอุดช่องว่างทางการตลาดสำหรับลูกค้ากลุ่มสวัสดิการด้วย จากเดิมที่ไม่ค่อยสนใจซื้อประกันสุขภาพ” นายอภิรักษ์ กล่าว
สำหรับประกันสุขภาพที่บริษัทมีอยู่ในปัจจุบันนั้น ประธานเจ้าหน้าที่บริหารบริษัท ไทยประกันชีวิต ยอมรับว่าประกันสุขภาพนั้นมีกำไรน้อยเมื่อเทียบกับประกันชีวิต แต่ก็ต้องมีประกันสุขภาพเอาไว้เพื่อตอบสนองความต้องการของลูกค้า หากผลิตภัณฑ์แบบไหนที่ไม่ทำกำไรบริษัทก็จะยกเลิกการขาย 
รวมทั้งอาจมีการปรับค่าเบี้ยประกันเพิ่ม การที่บริษัทจะปรับค่าเบี้ยประกันสุขภาพเพิ่มหรือไม่นั้น ต้องขึ้นอยู่กับว่าลูกค้ารายนั้นๆ มีการเคลมมากน้อยแค่ไหน หากเคลมจนบริษัทไม่มีกำไร ก็อาจจะเพิ่มค่าเบี้ยประกันสุขภาพได้ หรืออาจยกเลิกการต่ออายุในปีกรมธรรม์ใหม่สำหรับลูกค้ารายนั้นๆ ซึ่งต้องขึ้นอยู่กับรายต่อรายมากกว่า เพราะลูกค้าแต่ละรายมีการเคลมสุขภาพไม่เหมือนกัน
ทั้งนี้ หากอัตราความเสียหายของลูกค้าประกันสุขภาพมากกว่า 80% แต่บริษัทยังมีกำไรอยู่ก็ยังไม่ทำการปรับค่าเบี้ยประกันสุขภาพ เพราะค่าใช้จ่ายยังรับได้ แต่ลูกค้ารายใหม่ต้องชาร์จค่าเบี้ยเพิ่มอยู่แล้ว ซึ่งทุกอย่างต้องขึ้นอยู่กับต้นทุนทางการตลาดด้วย และก็ไม่ทำให้ตัวแทนเดือดร้อน บริษัทเดือดร้อน